入峡
作者：張嵲
朝代：宋

paragraphs: 天秋萬象静，雲横亂峰起。
已下微王山，入峡自兹始。
驚湍扵此盡，安流澹如砥。
兩山鬰嵳峩，壁立相對峙。
上凌空崇外，下插渌浄底。
層巖碧樹滋，洄潭丹葉委。
舟行石罅中，江流瓮城裏。
舉頭天若带，墮此清瀰瀰。
忽驚龕巖大，奔浪喧客耳。
魚陀考方言，歲出魚萬尾。
水邊菖蒲青，石上土花紫。
淙流来不絕，無由訪源委。
俄經陳佗洞，斬絕不容趾。
土人若猿猱，躋攀因葛藟。
燃火入其中，數丈神披靡。
睹兹泉壑迥，始覺化工偉。
投身西南陬，肆意閲奇詭。
是邦不生人，境勝乃如此。
寕非造物初，意盡向山水。
神驚畏石墜，志豁欣樹美。
窮探日易晚，惜去船欲舣。
徐聞湧波濤，漸見山峛崺。
奇觀忽鶩過，我興方未已。
賴此慰羈愁，無庸傷轉徙。